SINGER พุ่ง 6% ลุ้นพอร์ตสินเชื่อปี 64 แตะหมื่นลบ. รับแผนเร่งขยายสาขา
SINGER วิ่ง 6% รับแผนขยายสาขาปีนี้แตะ  4,000 แห่ง ลุ้นพอร์ตสินเชื่อแตะ 1 หมื่นลบ.รับไฮซีซั่น ฟากโบรกฯเชียร์ซื้อ เป้า 50 บ.
13 ก.ค. 2564

ผู้สื่อข่าวรายงานว่าวันนี้ (13 ก.ค. 2564) ราคาหุ้นบริษัท ซิงเกอร์ประเทศไทย จำกัด (มหาชน) หรือ SINGER ปิดตลาด อยู่ที่ระดับ 42.25 บาท เพิ่มขึ้น 2.50 บาท หรือ 6.29% โดยทำจุดสูงสุดที่ 42.25 บาท และทำจุดต่ำสุดที่ 40.00 บาท ด้วยมูลค่าการซื้อขาย 358.92 ล้านบาท

บริษัทหลักทรัพย์ คิงส์ฟอร์ด จำกัด ระบุในบทวิเคราะห์ (13 ก.ค. 2564) โดยประเมินต่อหุ้น SINGER ว่าประสบความสำเร็จในการขยายสาขาผ่านเฟรนไชน์อย่างต่อเนื่อง โดยมีเป้าสาขาเฟรนไชน์อยู่ที่ 4,000 ในปีนี้ (ไตรมาส 1/2564 มี 2,465 สาขา, ไตรมาส 4/2564 มี 2,000 สาขา) ช่วงไตรมาส 2/2564 ได้ปัจจัยหนุนด้าน High Season จากสินค้าเครื่องใช้ไฟฟ้าอย่าง ตู้แช่ ตู้เย็นควบคุมอุณหภูมิ เครื่องปรับอากาศ และพัดลม
ด้านธุรกิจพอร์ตสินเชื่อยังคงเติบโตได้ดีโดยเฉพาะธุรกิจสินเชื่อจำนำทะเบียนรถทำเงิน(C4C) ซึ่งในไตรมาส 1/2564 ที่ผ่านมาสามารถขึ้นไปแตะที่ระดับ 4 พันล้านบาท เพิ่มขึ้น 124% จากงวดเดียวกันของปีก่อน และเพิ่มขึ้น 17% จากไตรมาสก่อน โดยทางผู้บริหารเชื่อว่าปีนี้พอร์ตรวม (C4C + HP + Captive) จะสามารถเติบโตตามเป้าหมายที่ 1 หมื่นล้านบาท (จากไตรมาส 1/2564 อยู่ที่ราว 7.50 พันล้านบาท) 
ทั้งนี้คาด EPS ปี 2564-2565 จะขยายตัวต่อเนื่องจากปี 2563 โดยปี 2564 ที่ 1.09 บาทต่อหุ้น มาอยู่ที่ 1.44 บาทต่อหุ้น และปี 2565 มาอยู่ที่ 1.94 บาทต่อหุ้น อย่างไรก็ดียังคงแนะนำ “ซื้อ” ราคาเป้าหมาย 50 บาท 